संयुक्त राष्ट्र के मुताबिक दुनिया भर में करीब 15 करोड़ बच्चे सड़कों पर रहते हैं. अकसर यह बच्चे या तो अपने घर से भाग जाते हैं क्योंकि इनके परिवार गरीब होते हैं, घर पर उनके मां बाप अकसर नशा करते हैं और हिंसक हो जाते हैं. कई बार प्राकृतिक आपदाओं की वजह से बच्चे बेघर हो जाते हैं और बड़े शहरों में किसी तरह जिंदगी गुजारने की कोशिश करते हैं. संयुक्त राष्ट्र के मुताबिक सड़क पर रह रहे बच्चे दो तरह के होते हैं. कुछ बच्चे दिन भर सड़कों पर काम करते हैं लेकिन शाम को अपने परिवार लौट जाते हैं. कुछ बच्चे अपना पूरा वक्त सड़क पर ही बिताते हैं और रात को भी सड़कों के किनारे सोते हैं.